Ladybrand-polisie waarsku publiek teen bedrieër | Netwerk24
Deur André Damons 10 Oktober 2018 12:24
Die polisie op Ladybrand in die Vrystaat ondersoek klagte van bedrog teen 'n man wat homself as 'n polisiebeampte voordoen en misdaadslagoffers geld vra om hul gesteelde eiendom terug te kry.
Die persoon is al sedert 2014 besig om mense so uit hul geld te bedrieg en het nou met 'n nuwe slenterslag vorendag gekom.
Sers. Sinah Mpakane, polisiewoordvoerder, sê in die jongste voorvalle gee die man voor hy is die bevelvoerder van die polisie se opsporingseenheid in Ladybrand en dat daar 'n vakante pos in dié eenheid is.
Sers. Sinah Mpakane, provinsiale polisiewoordvoerder. Foto: André Damons
"Hy gee voor hy is ene kapt. Tshabalala, bevelvoerder van die opsporingseenheid, en dat daar 'n werkgeleentheid is. Hy vra mense dan om geld in te betaal by 'n Pep-winkel as hulle die werk wil hê.
"Die mense moet daarna vir hom die Pin (wat nodig is om die geld te onttrek) stuur. Die enigste kommunikasie tussen hom en die slagoffers is telefonies en as hy die geld gekry het, kry hulle hom nie weer in die hande nie," sê Mpakane.
'n Klag is Dinsdag in die Ladybrand-polisiekantoor aanhangig gemaak.
Volgens Mpakane het die man voorheen ook al polisiekantore gekontak en voorgegee dat hy 'n polisiebeampte is. Hy vra dan die beamptes aan diens of daar enige sake van motordiefstal by die polisiekantoor aanhangig gemaak is.
Hy kontak dan die slagoffers en sê hul voertuie is teruggevind en gereed om afgehaal te word. Hulle moet vir hom geld inbetaal vir vervoer, waarna hy die voertuie sal vrystel.
Hy het dieselfde met veediefstalsake gedoen deur geld te eis om die gesteelde vee aan die eienaar terug te besorg.
Hy vra gewoonlik tussen R500 en R3 000.
"Die polisie waarsku die publiek oor die man wat hom as 'n polisielid voordoen en mense bedrieg," sê Mphakane. Die publiek word ook gevra om enigeen wat met hierdie man te doen kry die ondersoekbeampte, ao. Hannes Klopper, by 084 299 1188 of 051 923 1703 bel.